
NORME METODOLOGICE

privind realizarea activităţii de screening în cancerul de prostată
    Populaţia ţintă: Vor fi introduşi în programul de screening persoane de sex masculin cu vârste cuprinse între 50 şi 70 de ani. Conform recomandărilor American Cancer Society este util screening-ul pacienţilor cu speranţă de viaţă de peste 10 ani. Având în vedere speranţa medie de viaţă în România pentru persoanele de sex masculin, considerăm că vârsta maximă de 65 de ani este corectă în condiţiile actuale.

    Se vor urmări în special asiguraţii care prezintă în antecedentele heredocolaterale:

    - cel puţin o rudă de gradul I diagnosticată cu cancer al prostatei înainte de 55 de ani;

    - mai mult de 3 membri de familie cu cancer al prostatei.

    Etapa I: Direcţiile de sănătate publică judeţene sau a municipiului Bucureşti şi comisiile teritoriale de urologie şi oncologie vor selecta 5 - 10 medici de familie (în funcţie de numărul de determinări antigenice acoperite financiar) care vor fi instruiţi în vederea aplicării Programului naţional de screening pentru cancerul de prostată.

    Etapa a II-a: Medicul de familie va informa pacienţii asupra eficacităţii şi beneficiilor, dar şi asupra posibilelor erori sau aspecte neplăcute legate de introducerea în programul de screening:

    •  impactul psihologic asupra pacientului;

    •  complicaţiile legate de metodele de screening, dar mai ales de puncţia biopsie;

    •  posibilitatea de a detecta un cancer de prostată fără semnificaţie clinică, care să conducă la aplicarea unui tratament supraoptimal.

    După o informare corectă şi completă medicul de familie va obţine acordul scris al pacientului pentru introducerea în programul de screening.

    Medicul de familie, în cadrul examenului clinic anual al pacienţilor înscrişi pe lista sa, completează împreună cu pacientul chestionarul standard pentru determinarea Scorului Internaţional al Simptomelor Prostatice (I-PSS) şi, indiferent de valoarea acestuia, îndrumă pacienţii de sex masculin cu vârste cuprinse între 50 şi 65 de ani către medicul specialist urolog pentru examinarea prostatei prin tuşeu rectal. Acesta, la rândul său, solicită laboratorului acreditat dozarea antigenului prostatic specific (PSA).

    Etapa a III-a: Medicul specialist urolog, având la dispoziţie datele furnizate de tuşeul rectal şi valoarea determinată a PSA seric, decide atitudinea de urmat, conform algoritmului prezentat mai jos.

    •  PSA seric total mai mic de 4 ng/ml sau 3 ng/ml acolo unde factorii etiologici justifică - repetare tuşeu rectal şi dozare PSA seric total la 12 luni;

    •  PSA seric total mai mare de 10 ng/ml - se efectuează puncţie biopsie prostatică:

    - puncţie pozitivă: se trece la etapa următoare

    - puncţie negativă: se repetă puncţia la o lună;

    •  PSA seric total cu valori cuprinse între 4 - 10 ng/ml (sau 3 - 10 ng/ml acolo unde factorii etiologici justifică) - se determină procentul PSA liber:

    - suspiciune de cancer - se efectuează puncţie biopsie prostatică:

      - puncţie pozitivă: se trece la etapa următoare

      - puncţie negativă: se repetă dozarea PSA seric total şi liber la 6 luni.

    - suspiciune de patologie benignă: se repetă dozarea PSA seric total şi liber la 6 luni

    Etapa a IV-a: Medicul specialist urolog comunică medicului de familie prin scrisoare medicală următoarele date:

    - rezultatul tuşeului rectal;

    - valoarea PSA seric;

    - rezultatul examenului anatomo-patologic (dacă s-a practicat puncţia biopsie);

    - programul de monitorizare a pacientului.

    Etapa a V-a: Medicul specialist urolog transmite cabinetului oncologic judeţean o fişă care cuprinde datele personale ale pacientului şi rezultatele explorărilor efectuate în vederea întocmirii unei catagrafii naţionale.

    Cazurile de cancer al prostatei, confirmate anatomopatologic, vor fi raportate cabinetului oncologic judeţean prin Fişa ONC 1.

    Etapa a VI-a: Rezultatele transmise cabinetului oncologic judeţean vor fi raportate, prin intermediul direcţiilor de sănătate publică judeţene sau a municipiului Bucureşti, către Ministerul Sănătăţii (Centrul de Statistică Sanitară şi Documentare Medicală).

    Puncţia biopsie prostatică va fi efectuată transrectal sub ghidaj ecografic. Vor fi practicate cu pacientul în ambulatoriu şi se va folosi analgo-sedarea sau nici o formă de anestezie.

    Etapa a VII-a: Coordonarea activităţii, în concordanţă cu normele prevăzute, va fi realizată de către institutele oncologice în colaborare cu comisiile teritoriale de specialişti pentru cancer din centrele universitare tradiţionale, sub îndrumarea direcţiei coordonatoare din cadrul Ministerului Sănătăţii, în colaborare cu comisia de specialitate a Ministerului Sănătăţii.

